minister-himanta-biswa-sarma-on-assam-lock-down-skd- News18 Assam\nমোৰ হাতত দৰমহা দিয়াৰ টকাখিনিহে আছে, লক ডাউন আৰু বাঢ়িলে কি হ'ব? মোৰ হাতত উত্তৰ নাই : হিমন্ত বিশ্ব\nUpdated:March 24, 2020, 5:37 PM IST\nমন্ত্ৰীগৰাকীয়ে কয় - 'Personal Protective Equipment চিকিৎসক সকলক লাগিব। দুহেজাৰ PPE যোগাৰ কৰিছো, আমি ১৬৯ ৰোগীক পৰীক্ষা কৰিছো। ভগৱানৰ আৰ্শীবাদত আমাৰ ইয়াত এজনো পজিটিভ পোৱা নাই।\nLast Updated: March 24, 2020, 5:37 PM IST\nসমগ্ৰ বিশ্বত এতিয়া কোৰোণাৰ সন্ত্ৰাস। ভাৰততো দিনক দিনে বৃদ্ধি পাইছে আক্ৰান্তৰ সংখ্যা। কোৰোণাক লৈ কেন্দ্ৰীয় চৰকাৰৰ লগতে ৰাজ্য চৰকাৰসমূহেও গ্ৰহণ কৰিছে প্ৰয়োজনীয় ব্যৱস্থা। অসম চৰকাৰেও এই ভাইৰাছৰ সংক্ৰমণ ৰোধৰ বাবে অব্যাহত ৰাখিছে প্ৰচেষ্টা।\nআজি বিধানসভাত কোৰোণা ভাইৰাছক লৈ মন্ত্ৰী হিমন্ত বিশ্ব শৰ্মাই কয় যে এপ্ৰিল মাহটো বৰ গুৰুত্বপূৰ্ণ। চৰকাৰৰ হাতত টকা নাথাকে। এতিয়া এই সময়ত লক ডাউন কৰিবলগীয়া হৈছে। এই সময়ত কেনেকৈ চলিব? মোৰ হাতত তাৰ উত্তৰ নাই। কেৱল মোৰ হাতত দৰমহা দিয়াৰ টকাখিনিহে আছে। লক ডাউন আৰু বাঢ়িলে কি হ'ব, মোৰ হাতত উত্তৰ নাই। দিন হাজিৰা কৰা মানুহক ক'ৰ পৰা এই সময়ত টকা দিম? মোৰ হাতত উত্তৰ নাই।\n'যদিহে লক ডাউন বাঢ়ে তেন্তে বাজেট সলনি হ'ব পাৰে। ২ লাখ ৭২ হাজাৰ পঞ্জীয়নকৃত শ্ৰমিক আছে। ১ এপ্ৰিলৰ পৰা বিনামূলীয়া ৰেচনৰ চাউল বাজেট মতে পাব। প্ৰয়োজন হ'লে আমি দৰমহা নলও, বিধায়ক পুঁজি, আনটাইড ফাণ্ডৰ পইটা নলওঁ। এই বিপদকালত ৰাইজৰ কাষত আমি থাকিব লাগিব।' - মন্তব্য হিমন্ত বিশ্ব শৰ্মাৰ।\nমন্ত্ৰীগৰাকীয়ে কয় - 'Personal Protective Equipment চিকিৎসক সকলক লাগিব। দুহেজাৰ PPE যোগাৰ কৰিছো, আমি ১৬৯ ৰোগীক পৰীক্ষা কৰিছো। ভগৱানৰ আৰ্শীবাদত আমাৰ ইয়াত এজনো পজিটিভ পোৱা নাই। বিদেশৰ, বেলেগ ৰাজ্যৰ মানুহ অসমত থকাসকলৰ দায়িত্ব আমি লৈছো। আমাৰ অসমৰ যিসকল বাহিৰত আছে, তেওঁলোকৰ দায়িত্বও সংশ্লিষ্ট ৰাজ্যই ল'ব বুলি আশা কৰিছো।'\n'১৫৫টা বিশেষ ICU কোৰোণাৰ কাৰণে সাজু আছে। ব্যক্তিগত খণ্ডৰ চিকিৎসালয়ে সাধাৰণ ৰোগীৰ দায়িত্ব লওক, আমি কোৰোণাৰ দায়িত্ব লৈছো। বিধায়কসকল সমষ্টিলৈ উভতি যাওক, মন্ত্ৰীসকলক বিভিন্ন জিলাৰ দায়িত্ব দিছে। কাম কৰক। আমি সকলো সময়তে ৰাইজৰ কাষত আছো।' - বিধানসভাত ক'লে মন্ত্ৰী ড০ শৰ্মাই।\nমই ৰাজ্যৰ বিত্তমন্ত্ৰী হিচাপে মই অৰ্থনৈতিক দিশটো চাম। কিন্ত ৩১ মাৰ্চলৈ একো কৰিব নোৱাৰো। ১ এপ্ৰিলৰ পৰা কৰিব পৰা যাব। এতিয়া সকলোৱে সহায় কৰক। কাৰোৱাৰ ঘৰত যদি খাদ্য নাই, আপোনাৰ ঘৰতো থকা অতিৰিক্তখিনি দি সহায় কৰক। অসমৰ সন্মুখত আন দুটা প্ৰত্যাহ্বান আহি আছে। বান আৰু জাপানীজ এনকেফেলাইটিছ। ঢাল-তৰোৱাল নোহোৱাকৈ আমি এতিয়া যুদ্ধত নামিব লাগিব। ক'লে মন্ত্ৰী হিমন্ত বিশ্ব শৰ্মাই। উল্লেখযোগ্য যে আজি বিধানসভাত সকলো বিধায়কে কোৰোণাৰ প্ৰতিৰোধৰ বাবে নিজৰ এমাহৰ দৰমহা আগবঢ়োৱাৰ কথা ঘোষণা কৰে।
